《送吴非熊还新安》
明代·李之世

曰余抱微尚，息影卧邱樊。托交在文翰，投契比金兰。

晚得吴非熊，使我吐肺肝。芳词郁春蕙，素波扬清澜。

高齐啸咏馀，澹语皆成欢。萝径莽森羽，修竹荫檀栾。

夜寝连襟裯，晨兴共盘餐。良晤方在兹，胡令别绪攒。

余将游燕市，子言归故山。故山邈以远，广川间层峦。

疲策惮脩坂，颓颜鉴逝湍。风波已倦涉，况乃岁时殚。

脾衰妨旅食，形怯讶衣单。行橐正萧条，归梦徒盘桓。

送君从此去，关河杳漫漫。还山饵芝术，洞中日月宽。

作者简介：李之世，字长度，号鹤汀。新会东亭人。以麟子。明神宗万历三十四年（一六〇六）举人。晚年始就琼山教谕，迁池州府推官。未几移疾罢归。著作极多，有《圭山副藏》、《剩山水房漫稿》、及《北游》、《南归》、《雪航》、《家园》、《泡庵》、《朱崖》、《息庵》、《水竹洞》、《不住庵》诸集。